નવી દિલ્હીઃ કઠુઆ સહિત ઘણા વિસ્તારોમાં બાળકીઓ સાથે હેવાનિયત બાદ આવા આરોપીઓને ફાંસીની સજાની માગણી માટે દેશભરમાંથી અવાજ ઉઠ્યો હતો. આ બાદ શનિવારે કેન્દ્ર સરકારે 12 વર્ષની બાળકી સાથે રેપના મામલામાં ફાંસીની સજાની જોગવાઈ કરી છે. આ માટે પોક્સો એક્ટમાં ફેરફાર માટે આદેશ જારી કરાયો છે. 16 ડિસેમ્બરે નિર્ભયા રેપ અને મર્ડર કેસ બાદ દેશમાં સંસદથી રોડ સુધી રેપના કાયદામાં ફેરફાર માટે લોકોએ અવાજ ઉઠાવ્યો હતો. ત્યારે રેપના કાયદામાં કડક સજાની જોગવાઈ કરાઈ હતી અને રેપ પીડિતા મરણાવસ્થામાં પહોંચી જાય તો ફાંસની સજાની જોગવાઈ કરાઈ હતી. પોક્સો અને એન્ટી રેપ લોમાં કાયદાની શું જોગવાઈ છે, તે જાણવી જરૂરી છે.